**Projektas**

|  |
| --- |
| PLUNGĖS RAJONO SAVIVALDYBĖS  TARYBA |
| **SPRENDIMAS** |
| **DĖL ŠILUMOS TIEKĖJO UAB „PLUNGĖS ŠILUMOS TINKLAI“ INVESTICIJŲ PLANŲ DERINIMO TVARKOS APRAŠO PATVIRTINIMO** |
| 2024 m. gegužės 30 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 30 dalimi, 15 straipsnio 4 dalimi, Lietuvos Respublikos šilumos ūkio įstatymo 35 straipsniu, Plungės rajono savivaldybės taryba nusprendžia:

1. Patvirtinti Šilumos tiekėjo UAB „Plungės šilumos tinklai“ investicijų planų derinimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2012 m. gruodžio 27 d. sprendimą Nr. T1-310 „Dėl Šilumos tiekėjų investicijų planų derinimo tvarkos aprašo patvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Vietos ūkio skyriaus vedėja Odeta Petkuvienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Vietos ūkio skyriaus vyr. specialistas Kazys Milierius

PATVIRTINTA

Plungės rajono savivaldybės

tarybos 2024 m. gegužės 30 d.

sprendimu Nr.T1-

**ŠILUMOS TIEKĖJO UAB „PLUNGĖS ŠILUMOS TINKLAI“ INVESTICIJŲ PLANŲ DERINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Investicijų planų derinimo tvarkos aprašas (toliau – Aprašas) nustato Plungės rajono savivaldybės teritorijoje esančio šilumos tiekėjo UAB „Plungės šilumos tinklai“ (toliau – šilumos tiekėjas), investicijų planų derinimo su Plungės rajono savivaldybės (toliau – Savivaldybė) taryba tvarką. Šilumos tiekėjo tiekiamos šilumos ir karšto vandens kainos yra reguliuojamos.

2. Aprašas parengtas vadovaujantis Lietuvos Respublikos šilumos ūkio įstatymu, Lietuvos Respublikos investicijų įstatymu ir Šilumos kainų nustatymo metodika, patvirtinta Valstybinės kainų ir energetikos kontrolės komisijos 2009 m. liepos 8 d. nutarimu Nr. O3-96 „Dėl Šilumos kainų nustatymo metodikos“ (galiojanti nutarimo redakcija nuo 2023-11-30, Nr. 03E-1737).

3. Apraše vartojamos sąvokos atitinka Lietuvos Respublikos šilumos ūkio įstatyme ir Valstybinės kainų ir energetikos kontrolės komisijos 2009 m. liepos 8 d. nutarimu Nr. O3-96 „Dėl Šilumos kainų nustatymo metodikos“ patvirtintoje Šilumos kainų nustatymo metodikoje vartojamas sąvokas. Pagrindinės sąvokos:

3.1. **Investicija** – lėšų ir (arba) teisės aktų nustatyta tvarka įvertinto reguliuojamos veiklos materialiojo, nematerialiojo ir finansinio turto įdėjinys, kuris investuotojui, siekiant ilguoju laikotarpiu minimaliomis sąnaudomis užtikrinti vartotojui patikimą reguliuojamos paslaugos teikimą, iš investavimo objekto gauti pagrįstos investicijų grąžos ir (ar) pajamų, taip pat užtikrinti valstybės nustatytų užduočių ir (ar) programų įgyvendinimą.

3.2. **Ilgalaikis investicijų planas** – ilgalaikis šilumos tiekėjo parengtas ir su Savivaldybės taryba suderintas dokumentas, kuriame nurodytos planuojamos **per šilumos gamybos ir (ar) tiekimo pajamų bazinio** lygio galiojimo laikotarpį įgyvendinti investicijos, jų įgyvendinimui reikalingos lėšos bei finansavimo šaltiniai;

3.3. **Metinis investicijų planas –** šilumos tiekėjo parengtas ir su Savivaldybės taryba suderintas dokumentas, kuriame nurodytos per ateinančius metus planuojamos įgyvendinti investicijos, jų įgyvendinimui reikalingos lėšos bei finansavimo šaltiniai;

3.4. **Šilumos ūkio plėtros investicijų planas** – šilumos tiekėjo 10-ies metų laikotarpiui parengtas investicijų planas.

3.5. **Šilumos gamybos ir (ar) tiekimo** p**ajamų bazinis lygis -** 3–5 metų laikotarpiui nustatomas šilumos gamybos ir (ar) tiekimo pajamų lygis, apimantis pastoviąją ir kintamąją šio lygio dalis.

3.6. **Šilumos tiekėjas** – asmuo, turintis šilumos tiekimo licenciją ir tiekiantis šilumą vartotojams pagal pirkimo-pardavimo sutartis;

3.7. **Darbo grupė –** Plungės rajono savivaldybės administracijos direktoriaus įsakymu sudaryta ir patvirtinta darbo grupė.

**II SKYRIUS**

**INVESTICIJŲ PLANŲ DERINIMO TVARKA**

4. Šilumos tiekėjo parengti šilumos ūkio investicijų planai (toliau – investicijų planai) turi būti suderinti su Savivaldybės taryba.

5. Investicijų planai pateikiami šiais terminais:

5.1. ilgalaikiai investicijų planai – baigiantis šilumos gamybos ir (ar) tiekimo pajamų bazinio lygio kainų galiojimo laikotarpiui, ne vėliau kaip prieš 7 (septynis) mėnesius iki bazinių šilumos kainų galiojimo laikotarpio pabaigos;

5.2. metiniai investicijų planai – kasmet, ne vėliau kaip iki gruodžio 1 d;

5.3. šilumos ūkio plėtros investicijų planas – parengtas teikiamas šilumos tiekėjo valdybos pritarimui, po to – Savivaldybės institucijai tvirtinti. Šilumos ūkio plėtros investicijų planas atnaujinamas ne rečiau kaip kas 3 (tris) metus ir iki einamųjų metų spalio 1 dienos teikiamas Savivaldybės institucijai tvirtinti.

6. Šilumos tiekėjo pateiktą prašymą ir kitus dokumentus dėl investicijų planų derinimo nagrinėja Savivaldybės mero sudaryta darbo grupė šilumos tiekėjo investicijų planams derinti (toliau – Darbo grupė).

7. Šilumos tiekėjas Darbo grupei turi pateikti:

7.1. prašymą derinti investicijų planą, pasirašytą šilumos tiekėjo (įmonės) vadovo, nurodant atsakingus asmenis, kurie rengė investicijų planą, jų kontaktinius duomenis;

7.2. investicijų planą, kuriame numatomos lėšos, reikalingos investicijų planui įgyvendinti, nurodomi finansavimo šaltiniai ir investicijų plano įgyvendinimo terminai;

7.3. aiškinamąjį raštą, kuriame turi būti nurodyta:

7.3.1. investicijų reikalingumo pagrindimas, nurodant jų būtinumą šilumos tiekėjų uždaviniams ir funkcijoms įgyvendinti;

7.3.2. kokį ekonominį, techninį, socialinį, ekologinį ir kitokį poveikį turės įgyvendintas investicijų planas arba atsisakymas jį įgyvendinti;

7.3.3. lėšų ir kitų išteklių poreikis, finansavimo šaltiniai, numatomų skolintis lėšų apimtis ir palūkanų normos, būtinos investicijų planui įgyvendinti;

7.3.4. įtaka šilumos tiekėjo (įmonės) paslaugų kainoms ir kokybei;

7.3.5. numatomų darbų vykdymo grafikas;

7.4. informaciją apie praėjusių metų investicijų planų įgyvendinimą;

7.5. galimi atsinaujinančių energijos išteklių, šilumos talpyklų, atliekinės šilumos panaudojimo šaltiniai ir jų integravimo būdai ir priemonės šilumos tiekimo sistemoje, jų vystymas, planuojamas ilguoju laikotarpiu.

8. Prireikus šilumos tiekėjas gali, o Darbo grupės reikalavimu – privalo pateikti ir papildomą medžiagą, susijusią su investicijų planu.

9. Darbo grupei pareikalavus ir šilumos tiekėjui nepateikus prašomų papildomų dokumentų ar paaiškinimų, investicijų planai neteikiami Savivaldybės tarybai derinti.

10. Darbo grupė turi teisę nagrinėti pateiktus ilgalaikius investicijų planus bei šilumos ūkio investicijų planą ne ilgiau kaip 60 (šešiasdešimt) dienų, metinius – ne ilgiau kaip 30 (trisdešimt) dienų, jei pateiktas prašymas atitinka šio Aprašo 6 punkto reikalavimus. Kai pateikiami papildomi dokumentai ar pakeičiamas prašymo turinys, prašymo nagrinėjimo terminas skaičiuojamas nuo paskutinių papildomų dokumentų įregistravimo dienos.

11. Darbo grupė, išnagrinėjusi šilumos tiekėjo prašymą ir kitus pateiktus dokumentus, raštiškai (pateikdama susirinkimo protokolo išrašą) teikia pasiūlymą dėl investicijų planų derinimo (nederinimo) Savivaldybės taryboje.

12. Investicijų planai derinami Savivaldybės tarybos veiklos reglamento nustatyta tvarka, t. y. planus teikiant svarstyti Vietos ūkio ir ekologijos bei Ekonomikos, finansų ir biudžeto komitetams (toliau – Komitetai).

13. Komitetai ir Savivaldybės taryba turi teisę pareikalauti iš šilumos tiekėjo papildomų duomenų investicijų planų pagrįstumui įrodyti; prireikus - skirti nepriklausomą ekspertizę investicijų būtinumui nustatyti.

14. Išlaidas, susijusias su papildomų duomenų teikimu bei nepriklausomų ekspertizių atlikimu, padengia šilumos tiekėjas.

**III SKYRIUS**

**BAIGIAMOSIOS NUOSTATOS**

15. Jei šilumos ir karšto vandens tiekėjo investicijų planai nėra suderinti su Savivaldybės taryba, investicijos nepripažįstamos pagrįstomis, skaičiuojant šilumos gamybos ir (ar) tiekimo pajamų bazinio lygio kainas.

16. Šilumos vartotojai ir kiti suinteresuoti asmenys gali susipažinti su šilumos tiekėjo pateiktais prašymais dėl investicijų planų derinimo, jei šiai medžiagai netaikomi įstatymais reglamentuoti viešo naudojimo apribojimai.

17. Šilumos tiekėjo skundus dėl Savivaldybės tarybos sprendimų, derinant investicijų planus, ne teismo tvarka nagrinėja Valstybinė energetikos reguliavimo taryba.

18. Šis Aprašas gali būti keičiamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VIETOS ŪKIO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **DĖL ŠILUMOS TIEKĖJO UAB „PLUNGĖS ŠILUMOS TINKLAI“ INVESTICIJŲ PLANŲ DERINIMO TVARKOS APRAŠO PATVIRTINIMO** |
| 2024 m. balandžio 29 d.  Plungė |

**1. Parengto teisės akto projekto tikslai, uždaviniai, problemos esmė.**

Parengto sprendimo projekto tikslas – patvirtinti šilumos tiekėjo investicijų planų derinimo tvarkos aprašą pagal atnaujintą Lietuvos Respublikos šilumos ūkio įstatymą (toliau – Įstatymas). Įstatymo 35 straipsnis: „Šilumos tiekėjų investicijos derinamos su savivaldybės institucija ir (ar)...“.

Plungės rajono savivaldybės kontrolės ir audito tarnyba, auditavusi UAB „Plungės šilumos tinklai“, buvo nurodžiusi: „Įsigaliojus Šilumos ūkio įstatymo 35 straipsnio naujai redakcijai (nuo 2023-10-01), reikalinga peržiūrėti ir koreguoti Plungės rajono savivaldybės 2012 m. gruodžio 27 d. sprendimu Nr. T1-310 patvirtintą šilumos tiekėjų investicijų planų derinimo tvarkos aprašą (toliau – Aprašas).

Spendimo projekto esmė – pagal atnaujintą Įstatymą Apraše atsirado naujos sąvokos: Šilumos ūkio plėtros investicijų planas; Šilumos gamybos ir (ar) tiekimo pajamų bazinis lygis; Darbo grupė, dėl ko Aprašas ir keičiamas.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2012 m. gruodžio 27 d. sprendimą Nr. T1-310 „Dėl Šilumos tiekėjų investicijų planų derinimo tvarkos aprašo patvirtinimo“, kuris nebeatitinka galiojančių/aktualių Įstatymo nuostatų.

**3. Kodėl būtina priimti sprendimą, kokių pozityvių rezultatų laukiama.**

Bus įvertinamas investicijų į šilumos ūkį tikslingumas.

**4. Lėšų poreikis ir finansavimo šaltiniai.**

Nėra.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Paruoštas naujos redakcijos sprendimo projektas, projekto lyginamasis variantas neteikiamas.

**7. Sprendimo projekto antikorupcinis vertinimas.**

Neatliekamas.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės kontrolės ir audito tarnybos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Paskelbti šį sprendimą Teisės aktų registre ir Savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjas

Vietos ūkio skyriaus vyr. specialistas Kazys Milierius